Jeho Blaženosť metropolita **Rastislav** (vlastným menom **Ondrej Gont**, \* 25. január 1978, Snina) je slovenský pravoslávny biskup rusínskej národnosti. Od roku 2012 je prešovským arcibiskupom, od roku 2014 metropolitom českých krajín a Slovenska, teda hlavou Pravoslávnej cirkvi v českých krajinách a na Slovensku.

Životopis
---------

### Mladosť a štúdium

Ondrej Gont ukončil základnú osemročnú školu v Snine v roku 1992 a gymnázium rovnako v rodnom meste v roku 1996. V roku 2002 získal titul magistra teológie na Pravoslávnej teologickej fakulte Prešovskej univerzity v Prešove. Obhájil diplomovú prácu na tému „Tajomstvo smrti".

Počas 5. ročníka štúdia na fakulte teológie absolvoval štvormesačný študijný pobyt na Aristotelovej univerzite v Solúne v Grécku. Počas štúdia býval v kláštore svätých Solúnčanov a bol zverený do duchovnej starostlivosti archimandritovi Irenejovi Charalambakisovi. Dva týždne strávil v kláštore svätého Dionýza z Olympie a jeden týždeň na hore Athos, kde navštívil niekoľko kláštorov.

### Kňazstvo

Pred promóciami ho český a slovenský metropolita metropolita Nikolaj menoval za *čteca* v kaplnke svätého apoštola a evanjelistu Jána Teológa v Pravoslávnom kňazskom seminári v Prešove. Dňa 7. septembra 2003 bol metropolitom Mikulášom vysvätený za diakona. 21. septembra 2003 ho arcibiskup Miron Chodakowski z Hajnówky, ordinár Poľskej armády, vysvätil za kňaza v Katedrálnom chráme svätého kniežaťa Alexandra Nevského v Prešove.

V decembri 2003 bol menovaný za duchovného správcu Detského domova svätého Mikuláša v Medzilaborciach. Pracoval v piatich samostatných výchovných skupinách s deťmi od najútlejšieho veku až do odchodu z detského domova. Spolupracoval s pedagógmi a učiteľmi na uplatňovaní základných kresťanských princípov v živote detí. Išlo o deti, ktoré okrem sociálnych sankcií utrpeli aj mentálne postihnutie. V Detskom domove pripravil dvoch chlapcov na štúdium teológie na Pravoslávnej teologickej fakulte Prešovskej univerzity. V roku 2008 založil Mládežnícky zbor svätého apoštola Ondreja.

Od septembra 2007 vyučoval náboženskú výchovu na Strednej odbornej škole v Reedukačnom centre svätého Mikuláša pre maloleté matky s deťmi v Medzilaborciach. Vyučovanie si vyžadovalo osobitný prístup, pretože žiaci sa nachádzali v reedukačnom centre z dôvodu výchovných problémov a porúch správania kombinovaných s mentálnym postihnutím a maloletým tehotenstvom.

Od roku 2006 absolvoval tri pobyty v kláštore Svätého Jána Ruského v Pefkochori na gréckom Chalkidiki pod vedením miestneho archimandritu Timotea Tsotrasa. V roku 2007 navštívil kláštor Wyszow v Poľsku u igumena Paphnutiusa a mnícha Jeronýma. V rokoch 2011 až 2012 strávil mesiac v kláštore Archanjelov v srbskom monastieri v Kovilji. Pri rozhodovaní o prijatí mníšstva boli pre neho rozhodujúce duchovné rady a pokyny kovilského opátskeho biskupa Porfirija Perića.

6. októbra 2012 ho v pravoslávnom Monastieri položenia rúcha Presvätej Bohorodičky v Komárne komárňanský biskup a pomocný biskup pre správu prešovskej eparchie Tichon Hollósy vysvätil za mnícha s menom Rastislav. V tom istom mesiaci bol povýšený na igumena a archimandritu.

Úrad biskupa a metropolitu
--------------------------

20. októbra 2012 bol zvolený za prešovského a slovenského arcibiskupa na eparchiálnom zhromaždení Prešovskej pravoslávnej eparchie. Jeho slávnostné vyhlásenie sa konalo 17. novembra 2012 a biskupská chirotónia a intronizácia 18. novembra 2012 v katedrálnom chráme svätého Alexandra Nevského v Prešove.

V júli 2013 viedol delegáciu Českej a Slovenskej pravoslávnej cirkvi na slávnosti venovanej 1025. výročiu tzv. Svätenia Rusi, teda prijatiu kresťanstva na Kyjevskej Rusi z roku 988.

11. januára 2014 bol Rastislav na mimoriadnom sneme v Prešove zvolený za nového metropolitu pravoslávnej cirkvi v českých krajinách a na Slovensku. Kandidoval ako jediný po tom, čo sa arcibiskup pražský Jáchym vzdal kandidatúry a získal 87 % hlasov účastníkov snemu.

### Kontroverzie

#### Legitimita voľby za metropolitu

Zvoleniu Rastislava za metropolitu v januári 2014 predchádzala mimoriadna synoda 9. decembra 2013. Na tej bol vo funkcii metropolitného správcu nahradený arcibiskup olomoucko-brniansky Simeon Rastislavom. Simeon však vyhlásil, že jeho výmena je neplatná. Simeon následne bojkotoval aj januárový snem v roku 2014, kde bol okrem zvolenia Rastislava za metropolitu tiež vtedajší Simeonov pomocný biskup brnenský Jáchym zvolený za arcibiskupa pražského a českých krajín. Simeon namietal, že jeho pomocný biskup Jáchym sa zúčastnil snemu bez vedomia vlastného biskupa. Naopak, skupina biskupov okolo Rastislava, arcibiskupa michalovsko-košického Juraja a novovymenovaného biskupa pražského Jáchyma, voľbu obhajovala ako legitímnu. 

Podľa ústavy pravoslávnej cirkvi je na ustanovenie biskupa potrebný návrh koncilu, schválený posvätnou synodou kanonických schopností, a potom voľba eparchiálnym zhromaždením dvojtretinovou väčšinou. Ústava nepovoľuje žiadny iný spôsob. Voľbu metropolitu uskutočňuje pravoslávna cirkev z dvoch kandidátov – pražského arcibiskupa a prešovského arcibiskupa. V prípade voľby arcibiskupa Rastislava bol nelegitímny pražský arcibiskup Jáchym nezákonne menovaný synodou zloženou z 3 osôb, pričom Jáchym hlasoval tiež vo svoj vlastný prospech.

Z diplomatického medzinárodného hľadiska predstavitelia Moskovského patriarchátu tvrdili, že bývalý metropolitný správca Simeon sa mal pokúsiť pripojiť autokefálnu cirkev v Česku a na Slovensku ku Konštantínopolskému ekumenickému patriarchátu. Simeon mal ako metropolitný správca na sneme dva hlasy, zatiaľ čo Rastislav, Juraj a Jáchym po jednom hlase (komárňanský biskup Tichon odišiel vo februári 2013 do dôchodku a pražský biskup Kryštof zomrel v apríli 2013). Na presadenie väčšiny mal Simeon na snem údajne pozvať dvoch zástupcov z Ekumenického patriarchátu. Na túto informáciu reagovali Simeonovi oponenti pozvaním dvoch zástupcov z Moskvy, jedným z nich bol metropolita Hilarion. Tým sa zabezpečila potrebná hlasovacia väčšina pre Rastislava.

Po týchto udalostiach boli jednotlivými stranami Ekumenický aj Moskovský patriarchát obviňované zo zasahovania do česko-slovenskej pravoslávnej autokefálie. Metropolita Rastislav bol dokonca začiatkom roka 2014 Ekumenickým patriarchátom uznaný za persona non grata a z tohto dôvodu sa metropolita nezúčastnil Synaxie, pravidelného stretnutia hláv pravoslávnych cirkví v Istanbule v marci 2014.

Patriarcha Bartolomej kritizoval situáciu v Pravoslávnej cirkvi v českých krajinách a na Slovensku v oficiálnom liste ministrovi kultúry Českej republiky.[chýba zdroj] Arcibiskupa Rastislava ako metropolitu uznali spočiatku len Moskovský patriarcha Kirill, Pravoslávna cirkev v Amerike a Antiochijský ortodoxný patriarchát. Pochybnosti boli rozptýlené až vo februári 2016 na osobnom stretnutí metropolitu Rastislava s konštatinopolským ekumenickým patriarchom Bartolomejom. 

#### Bohoslužby v čase pandémie koronavírusu

Počas prvej vlny pandémie koronavírusu na Slovensku v marci 2020 vydal Rastislav spolu s arcibiskupom michalovsko-košickým Jurajom 10. marca 2020 vyhlásenie, v ktorom v menej pravoslávnej cirkvi odmietol zákaz verejného slávenia bohoslužieb z rovnakého dňa, schválený v protipandemických opatreniach vlády Petra Pellegriniho. Rastislav argumentoval, že: „sv. Eucharistia nebola, nie je a nikdy nebude príčinou choroby a smrti, ale práve naopak – je ustavičným zdrojom nového života v Christovi, odpustenia hriechov a uzdravenia duše a tela." Premiér toto rozhodnutie ostro kritizoval ako sebectvo cirkvi. Biskupi nakoniec ustúpili a 11. marca 2020 súhlasili so zrušením bohoslužieb do 23. marca 2020.

Osobný život
------------

Rastislav hovorí plynule rusky, grécky a pasívne ovláda nemecký, poľský a srbský jazyk.

Referencie
----------

1. ↑   *Posvätná Synoda* [online]. orthodox.sk, [cit. 2021-01-06]. Dostupné online.
2. 1 2 3 4 5 6 7 8 9 10   *Životopis* [online]. eparchiapo.sk, [cit. 2021-01-07]. Dostupné online.
3. ↑   *Русская Православная Церковь* [online]. patriarchia.ru, [cit. 2021-01-25]. Dostupné online.
4. 1 2   *Pravoslavná církev má nového patriarchu* [online]. Praha: Český rozhlas, [cit. 2021-01-07]. Dostupné online.
5. ↑   *ÚSTAVA PRAVOSLAVNÉ CÍRKVE V ČESKÝCH ZEMÍCH A NA SLOVENSKU :: Pravoslavná církevní obec Bílina* [online]. pravoslavni-obec-bilina.webnode.cz, [cit. 2021-01-25]. Dostupné online.
6. ↑  LUŠTINEC, Vít. *Pravoslavní si zvolili nového metropolitu a pražského arcibiskupa, podle Simeona neplatně* [online]. christnet.eu, [cit. 2021-01-25]. Dostupné online.
7. ↑  Sefredaktor. *† Pravoslavná církev v českých zemích a na Slovensku* [online]. pravoslavnacirkev.info, [cit. 2021-01-25]. Dostupné online. Archivované 2015-11-18 z originálu.
8. ↑   *Naše pravoslavná církev je dnes jedinou pravoslavnou církví na světě bez uznané hlavy* [online]. sul-zeme.cz, [cit. 2021-01-07]. Dostupné online.
9. ↑   *Moskevský patriarcha Kirill podpořil metropolitu Rastislava* [online]. pravoslavnacirkev.cz, [cit. 2021-01-25]. Dostupné online. Archivované 2015-11-19 z originálu.
10. ↑   Archivované 2016-10-02 na Wayback Machine Setkání metropolity Rastislava s ekumenickým patriarchou
11. 1 2 3   Premiér kritizuje pravoslávnu cirkev za neprerušenie bohoslužieb, hrozí postihmi. *Denník Postoj* (Bratislava: Postoj Media). Dostupné online [cit. 2021-01-25]. ISSN 1336-720X.
12. ↑  TA3 TASR SITA. Pravoslávna cirkev si to rozmyslela, bohoslužby pre nákazu ruší. *ta3.com* (Bratislava: C.E.N.), 2020-03-11. Dostupné online [cit. 2021-01-25].

Externé odkazy
--------------

* Oficiálna stránka metropolitu